Broj: 711-I-1488-P-295-19/21-17-17

Zagreb,27. kolovoza 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave podnesene protiv** **dužnosnika Bojana Simoniča, općinskog načelnika Općine Lovran,** na 139. sjednici, održanoj 27. kolovoza 2021.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Bojana Simoniča, općinskog načelnika Općine Lovran, neće se pokrenuti, s obzirom da iz prikupljenih podataka i dokumentacije, a u vezi navoda da je dužnosnik za izvođača kuće za stanovanje angažirao trgovačko društvo Tia Auto d.o.o. koje je obavljalo poslove za Općinu Lovran te navoda da je pogodovao općinskoj vijećnici prodajući joj zemljište Općine Lovran te imenujući njezinog sina u Nadzorni odbor trgovačkog društva Stubica d.o.o. koje je u vlasništvu Općine Lovran, ne proizlazi da je u postupanju dužnosnika došlo do moguće povrede odredbi ZSSI-a.**

Obrazloženje

Povjerenstvo je dana 1. listopada 2019.g. zaprimilo neanonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-3351-P-295/19-01-4. U predmetnoj prijavi postavlja se upit je li dužnosnik Bojan Simonič u sukobu interesa kao zaposlenik porezne uprave i savjetnik bivšeg načelnika kada se odlučivalo o prodaji restorana Kvarner koji je prodan ispod cijene. Nadalje, navodi se i da je uzeo za izvođača radova svoje obiteljske kuće tvrtku Tia Auto d.o.o. koja je u vrijeme lokalnih izbora bila najveći sponzor stranci Akcije mladih i samom općinskom načelniku.

Nadalje, istoga dana Povjerenstvo je zaprimilo dopunu navedene prijave u kojoj se navodi da je vijećnica u mandatu 2017.g.-2021.g., gospođa Đurđica Tancabel, isposlovala kupnju nekoliko kvadrata zemljišta u Starom gradu 78 i postavljanje svog sina Vanje Tancabela u nadzorne odbore Thalassoteraphie Opatija i Stubica d.o.o. sve s ciljem da da potporu u vijeću načelniku Bojanu Simoniču.

Dana 29. ožujka 2021.g. Povjerenstvo je zaprimilo neanonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-1232-P-78/21-01-1 povodom koje je otvoren predmet P-78/21.

U predmetnoj prijavi prijavitelj ističe kako su tijekom 2020.g. rađeni opsežni građevinski radovi na nekretnini u vlasništvu općinskog načelnika Bojana Simoniča, a da je iste obavljalo trgovačko društvo Tia Auto d.o.o. koja u proteklih osam godina obavlja radove za Općinu.

S obzirom da su obje zaprimljene prijave u određenom bitnom dijelu istovjetnog činjeničnog stanja, a Povjerenstvo je javnopravno tijelo nadležno za vođenje oba postupka, temeljem članka 44. stavka 1. Zakona o općem upravnom postupku („Narodne novine“, broj 47/09) Povjerenstvo je dana 26. kolovoza 2021.g. donijelo zaključak broj 711-I-1380-P-78/21-06-8 da će se povodom navedenih predmeta voditi jedan postupak pod brojem P-295/19.

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Bojan Simonič obnašao dužnost općinskog načelnika Općine Lovran u mandatu 2017.-2021.g. te da ponovno obnaša navedenu dužnost od 7. lipnja 2021.g. Slijedom navedenog, povodom obnašanja navedene dužnosti, dužnosnik Bojan Simonič obvezan je postupati sukladno odredbama ZSSI-a.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

U odnosu na dio prijave koji se odnosi na upit je li dužnosnik Bojan Simonič u sukobu interesa kao zaposlenik porezne uprave i savjetnik bivšeg načelnika kada se odlučivalo o prodaji restorana Kvarner koji je prodan ispod cijene Povjerenstvo ističe kako je člankom 3. ZSSI-a propisano tko su dužnosnici i obnašatelji dužnosti u smislu navedenog Zakona te da se na savjetnike općinskih načelnika ne primjenjuju odredbe ZSSI-a, a kako je u konkretnom slučaju i ranije odlučeno u predmetu Povjerenstva P-424/17.

Nadalje, u odnosu na dio prijave koja se odnosi na navode da je dužnosnik za izvođača svoje kuće uzeo trgovačko društvo Tia Auto d.o.o. koja mu je u vrijeme izbora bila sponzor i koja je obavljala poslove za Općinu Lovran Povjerenstvo je u ranijem predmetu Povjerenstva P-424/17 utvrdilo da između trgovačkog društva Tia Auto d.o.o. i Općine Lovran postojao poslovni odnos i prije stupanja Bojana Simoniča na dužnost općinskog načelnika, no da društvo Tia Auto d.o.o. nije bilo donator Akcije mladih, čiji je dužnosnik član kao i da nije angažirano od strane dužnosnika za njegove privatne potrebe te stoga nje utvrđena poveznica između dužnosnika i navedenog trgovačkog društva slijedom čega nisu utvrđene okolnosti koje bi ukazivale na moguću povredu odredbi članka 5. ili 7. ZSSI-a.

Povjerenstvo je stoga od društva Tia Auto d.o.o. zatražilo podatak je li društvo izvodilo radove ili stupalo u bilo koju vrstu poslovnih odnosa s dužnosnikom Bojanom Simoničem, nakon donošenja odluke u predmetu P-424/17, dok je od Općine Lovran za isto razdoblje zatražen podatak je li Općina stupala u poslovne odnose s društvom Tia Auto d.o.o.

Općina Lovran odgovorila je na traženje Povjerenstva dopisom KLASA: 032-01/18-01/16, URBROJ: 2156/02-03-01-21-11 od 31. svibnja 2021.g. dostavljajući dokumentaciju iz koje je razvidno da je Općina Lovran i nakon donošenja odluke u predmetu P-424/17 nastavila poslovati s Općinom Lovran.

Društvo Tia Auto d.o.o. odgovorilo je kako niti nakon srpnja 2018.g. nije stupalo u poslovne odnose s Bojanom Simoničem kao privatnom osobom.

Povjerenstvo je uvidom u službene stranice Državnog izbornog povjerenstva utvrdilo kako društvo Tia Auto d.o.o. na lokalnim izborima 2021.g. nije bilo donator Akcije mladih niti dužnosnika Bojana Simoniča.

Slijedom navedenog nije utvrđena poveznica između društva Tia Auto d.o.o. i dužnosnika Bojana Simoniča koja bi upućivala na povredu odredbi ZSSI-a.

Nadalje, a u odnosu na navode da je gospođa Đurđica Tancabel isposlovala kupnju nekoliko kvadrata zemljišta u Starom gradu 78 i postavljanje svog sina Vanje Tancabela u nadzorne odbore Thalassoteraphie Opatija i Stubica d.o.o. sve s ciljem da da potporu u vijeću načelniku Bojanu Simoniču Povjerenstvo je izvršilo uvid u sudski registar za društva Thalassoteraphie Opatija i Stubica d.o.o te zatražilo podatke od Općine Lovran i društva Stubica d.o.o.

Uvidom u sudski registar Povjerenstvo je utvrdilo da je u registru Trgovačkog suda u Rijeci pod brojem MBS: 040117106 upisano trgovačko društvo Thalassotherapia, Specijalna bolnica za medicinsku rehabilitaciju bolesti srca, pluća i reumatizma čiji je osnivač Primorsko- goranska županija.

Uvidom u sudski registar Trgovačkog suda u Rijeci Povjerenstvo je utvrdilo da je pod brojem MBS: 040130558 upisano trgovačko društvo Stubica d.o.o. čiji je osnivač Općina Lovran, a kao jedan od članova Nadzornog odbora upisan je Vanja Tancabel koji je na tu funkciju imenovan odlukom Skupštine društva od 15. svibnja 2018.g.

Slijedom navedenog, Povjerenstvo je utvrdilo kako dužnosnik Bojan Simonič nije imenovao Vanju Tancabela u Nadzorni odbor društva Thalassoteraphie Opatija budući da je osnivač predmetnog društva Primorsko-goranska županija, a ne Općina Lovran.

Nadalje, društvo Stubica d.o.o. dostavilo je očitovanje navodeći da Skupština društva ne bira već imenuje svoja dva od tri člana koliko ima Nadzorni odbor, te daje prijedlog za izbor predsjednika Nadzornog odbora, a trećeg člana kao predstavnika zaposlenika u Nadzornom odboru biraju zaposlenici između sebe, a što je učinjeno uz provedbu propisane procedure. Nadalje, navodi se da izbor predsjednika Vanje Tancabel i njegovog zamjenika Žarka Šimunića u Nadzorni odbor Stubice d.o.o. obavljen je temeljem Zakona o trgovačkim društvima, članak 264., te sukladno članku 22. Društvenog ugovora i odredbama iz Poslovnika o radu Nadzornog odbora, članaku 3. Stoga navodi se da je Stubica d.o.o. uredno provela postupak temeljem kojeg je izabran za predsjednika nadzornog odbora Vanja Tancabel, te je uredno na osnovu toga upisan u registar Trgovačkog suda u Rijeci. Nadalje, a vezano za aktivnosti oko ostavke jednog člana te imenovanja drugog člana, Stubica d.o.o. pokrenula je temeljem e-mail poruke naslovljene 09. svibnja 2018. godine. Navodi se da je predmetna e- mail poruka poslana u ime načelnika Općine Lovran koji je ujedno i jedini člana Skupštine društva s pravom glasa, dakle dobiven je službeni prijedlog vlasnika i osnivača. Nadalje, društvo Stubica d.o.o. navodi da prema čl. 14., a u svezi s čl. 6. Izjave o osnivanju društva Stubica d.o.o. jedini osnivač društva Stubica d.o.o. je Općina Lovran koju prema čl. 46. Statuta Općine Lovran (Službene novine PGŽ 30/09 i 54/12 i Službene novine Općine Lovran broj 2/13 i 3/13 - ispravak, 8/14 - pročišćeni tekst, 3/18, 7/20), predstavlja i zastupa Općinski načelnik. Nadaje, navodi se da prijedlozi za imenovanje članova nadzornog odbora u mandatu 2016.-2020, upućeni su od strane Alana Sankovića, načelnika koji je dužnost obnašao do 11.6.2017. godine temeljem usmenih prijedloga na sjednici Općinskog vijeća za mandatno razdoblje od 4 godine no budući da je jedan od članova Nadzornog odbora za trajanja mandata podnio ostavku, a općinsko vijeće je propustilo dati pismene prijedloge do kraja trajanja njegovog mandata imenovan je zamjenik iz redova oporbenih vijećnika od strane općinskog načelnika, sve u skladu sa zauzetim stavom Povjerenstva za odlučivanje o sukobu interesa u mišljenjima M- 91/14 te 711-U-1406-M-102/15-02-18. Isto tako, navodi se i da je navedeni Nadzorni odbor u mandatu od 28.11.2016. godine, pri čemu je vijeće propustilo donijeti službeni prijedlog već su prijedlozi dani usmeno na raspravi. Odustankom jednog od imenovanih članova nadzornog odbora, sukladno ranije citiranim mišljenjima Povjerenstva, a budući da se radi o imenovanju unutar istog mandata prilikom odlučivanja načelnik se nije dužan držati danih prijedloga već je ovlast dana njemu na odlučivanje sukladno odredbama Izjave o osnivanju društva te Zakona o trgovačkim društvima. Nadalje, navodi se i da je, sukladno navodima općinskog načelnika ovo imenovanje provedeno po obavljenim konzultacijama s članovima predstavničkog tijela, pri čemu je imenovan upravo član iz redova oporbe koji je bio kandidat za zamjenika načelnika suprotstavljen aktualnom načelniku u drugom krugu izbora kako bi se osigurao što transparentniji nadzor nad komunalnim društvom u vlasništvu jedinice lokalne samouprave. U prilog svojem očitovanju društvo Stubica d.o.o. dostavila je i dokumentaciju kojom potvrđuje svoje navode.

Iz dostavljene dokumentacije razvidno je da je dana 15. svibnja 2018.g. Skupština društva koju predstavlja dužnosnik Bojan Simonič donijela odluku o imenovanju Vanje Tancabela za člana Nadzornog odbora društva Stubica d.o.o. bez prijedloga Općinskog vijeća Općine Lovran.

Povjerenstvo ukazuje kako odredbe Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13., 110/15. i 40/19.,dalje u tekstu: ZTD) propisuju postupak donošenja odluka skupština trgovačkih društava, pa tako i odluka o imenovanjima članova tijela trgovačkih društava. Prilikom održavanja sjednica skupština svih društava s ograničenom odgovornošću i glavnih skupština dioničkih društava, pa tako i onih u kojima udjele u vlasništvu imaju Republika Hrvatska ili jedinice lokalne i područne (regionalne) samouprave, moraju biti poštivane sve formalnosti prilikom donošenja odluka, kako ih propisuje ZTD, da bi u konačnici ove odluke mogle biti provedene u sudskom registru nadležnog suda. No, specifične procedure koje prethode odlukama skupština o imenovanju članova nadzornih odbora i uprava trgovačkih društava u kojima Republika Hrvatska, odnosno jedinice lokalne i područne (regionalne) samouprave imaju udjele u vlasništvu, a koje su propisane drugim zakonima također je potrebno primjenjivati.

Nadalje, čelnik izvršne vlasti jedinice lokalne ili regionalne samouprave ovlašten je na skupštinama trgovačkih društava u vlasništvu te jedinice glasovati za imenovanje članova nadzornog odbora i uprave, odnosno ukoliko sam predstavlja Skupštinu da je ovlašten donositi odluku o opozivu ili imenovanju člana Uprave ili Nadzornog odbora, ali s tom razlikom da bi njegovu glasovanju na skupštini ili donošenju odluke trebao prethoditi prijedlog predstavničkog tijela iste jedinice lokalne odnosno područne (regionalne) samouprave, kako bi se poštovala odredba članka 15. stavka 2. ZSSI-a.

Međutim, Povjerenstvo ističe kako je iz Mišljenja Povjerenstva Broj M-102/15 od 17. rujna 2015.g. razvidno da je Povjerenstvo u 2015.g dalo tumačenje odredbe članka 15. stavka 2. ZSSI-a da gradonačelnik imenuje i razrješava predstavnika jedinice lokalne samouprave u kojoj obnaša dužnost, u skupštinu trgovačkog društva u kojem ta jedinica lokalne ili područne (regionalne) samouprave ima udio u vlasništvu odnosno temeljnom kapitalu, te može i on osobno biti predstavnik jedinice u Skupštini trgovačkog društva te da se imenovanja članova drugih tijela u trgovačkom društvu, odnosno imenovanja članova uprave i nadzornog odbora, vrše se sukladno odredbama Zakona o trgovačkim društvima i odredbama temeljnog akta kojim se osniva konkretno trgovačko društvo, pri čemu u donošenju odluka o imenovanju, predstavnik jedinice lokalne samouprave ima onaj broj glasova, koji je sukladan veličini udjela jedinice lokalne samouprave koju predstavlja u ukupnom vlasništvu (temeljnom kapitalu) tog trgovačkog društva, osim ako u osnivačkom aktu nije drugačije ugovoreno. Nadalje, u Mišljenu se navodi da odredbama ZSSI-a nije propisano da je gradonačelnik kao predstavnik jedinice lokalne samouprave u skupštini trgovačkog društva, dužan postupiti sukladno prijedlogu predstavničkog tijela.

Slijedom navedenog, a budući da je dužnosnik Bojan Simonič prilikom imenovanja člana Nadzornog odbora trgovačkog društava u vlasništvu jedinice lokalne samouprave u kojoj obnaša dužnosti općinskog načelnika vodio Mišljenjem Povjerenstva iz 2015.g., odnosno da u trenutku donošenja odluke nije bio upoznat s kasnijom praksom Povjerenstva vezano uz članak 15. stavak 2. ZSSI-a Povjerenstvo je donijelo odluku kao u izreci ovog akta.

Općina Lovran dostavila je očitovanje KLASA: 943-01/20-01/23, URBROJ: 2156/02-04-01-20-2 od 18. rujna 2020.g. navodeći da Općina Lovran nije prodala/iznajmila/darovala nekretninu ili zemljište Đurđici Tancabel već je kao suvlasnik, zastupana po općinskom načelniku sudjelovala kao stranka u postupku usklađenja suvlasničkih odnosa na nekretninama upisanih kod Općinskog suda u Rijeci, Zemljišnoknjižni odjel …… označenim kao k.č. ….., upisana u z.k. ul. ….., k.o. …………, grč. ……. i grč. ………., obje upisane u z.kul. ………, k.o. ………, a koji postupak je pokrenut od strane svih suvlasnika nekretnine. Navodi se da obzirom da postojeći upis etažiranja nije bio u skladu sa stvarnim stanjem, suvlasnici su krenuli u postupak novog etažiranja. Također, upis zgrade (koja je sukladno dokumentaciji izgrađena prije 1968.g.) i s tim povezan upis etažiranja je izvršen pogrešno (odnosno suprotno faktičkom stanju), na način da nije obuhvaćena nekretnina z.č.br. ……., dok je uz GRČ……… obuhvaćena GRČ. ……. na koju zgrada uopće ne pada te da je prema postojećem stanju Općina Lovran upisani zemljišnoknjižni suvlasnik na z.č.br. …. s 102/576 dijela, te je suvlasnik u etaži - dio prizemlja u 3/36 dijela na etaži prizemlja koja obuhvaća GRČ. ….. i GRČ. …… u 3/36 dijela. Općina navodi da je sačinjen geodetski elaborat za provedbu u zemljišnim knjigama koji predviđa spajanje čestica na kojima je upisana postojeća zgrada, evidentiranja i promjene podataka o građevinama i evidentiranja stvarnog položaja već evidentiranih čestica, koji je za prethodnu provedbu u zemljišnim knjigama ovjerio nadležni ured za katastar te da je njima predviđeno spajanje GRČ…… i zč.br…… u jednu - novonastalu z.č.br. ……… (prijavni list za zemljišnu knjigu), obzirom da je takvo faktičko stanje, odnosno tako realno pada objekt, te je tim prijavnim listom predviđen upis novog etažiranja na tu novonastalu z.č.br. ……. (nastala od ranije z.č.br. …….. i GRČ…..), a iz etažiranja je izostavljena GRČ: …… koja je bila obuhvaćena ranijim etažiranjem, a na koju faktički zgrada ne pada. Slijedom navedenog Općina ističe kako je priznala faktičko stanje vlasništva na način da će taj objekt temeljem toga elaborata sada biti evidentiran i na ranijoj z.č.br. …….. na kojoj je Općina upisana kao suvlasnik u 102/576 dijela (koja se spaja s GRČ ………) jer je naprosto takvo stanje u naravi od izgradnje objekta (prije 1968.g.). Ista svrha se inače postiže i u postupcima povezivanja zemljišnih knjiga i KPU kada se vlasništvo etaže spaja s vlasništvom terena. Nekretnina oznake GRČ. …… koja je bila obuhvaćena ranijim etažiranjem, sada nije obuhvaćena novim etažiranjem jer na nju objekt ne pada i na njoj je Općina Lovran ostala upisana kao suvlasnik u 3/36 dijela, kako je to bila situacija i do sada. Navodi se i kako su sve elaborate i Međuvlasnički ugovor uz priznavanje prava vlasništva na nekretnini potpisali svi suvlasnici nekretnine, a taj ugovor je potpisala i Općina Lovran, zastupana po općinskom načelniku Bojanu Simoniču obzirom da je svrha upisu u zemljišne knjige prema realnom stanju koje egzistira odranije. U prilog navedenom dostavljena je i sav dokumentacija korištena u postupku.

Uvidom u predmetnu dokumentaciju Povjerenstvo je utvrdilo da Općina Lovran nije darovala, iznajmila ili prodala zemljište Đurđici Tancabel već se radi o postupku usklađenja suvlasničkih odnosa.

Slijedom navedenog, odlučeno je kao u izreci ovog akta.

PREDSJEDNICA POVJERENSTVA

Nataša Novaković, dipl.iur

Dostaviti:

1. Dužnosnik Bojan Simonič, elektroničkom dostavom
2. Na znanje podnositeljima prijava
3. Objava na internetskoj stranici Povjerenstva
4. Pismohrana